**MATEMATIKA NA DALJAVO – NEKAJ ZAČETNIH INFORMACIJ**

Dragi učenci / učenke od 6. do 9. razreda.

Pred vami je nov izziv. Matematika se vam bo v naslednjih dneh dogajala precej drugače kot običajno: ne bo vam treba sedeti v šolskih klopeh in z njo se boste lahko ukvarjali takrat, ko boste za to razpoloženi. Pred vami ne bo učiteljice in table in …

**Pred vami je torej obdobje samostojnega dela**: utrjevanje že obdelanih učnih vsebin in spoznavanje in učenje novih učnih vsebin v skladu z učnim načrtom. **Pri tem vam bova seveda obe učiteljici matematike pomagali**. Za vsak dan, ko je na urniku matematika, boste dobili navodila, kaj in kako početi. Trudili se bova, da dela ne bo preveč, da bo zanimivo, pestro in ustvarjalno. Izbrale bova tiste učne vsebine, ki jih bo vsak od vas z vsaj malo truda in dobre volje zmogel.

**Za delo boste vsak dan potrebovali zvezek za matematiko in učbenik,** pa seveda geometrijsko orodje, občasno pa tudi barvice, škarje, lepilo, dodatni papir, pa mogoče še kaj.

Vse kar boste počeli, boste **zapisali v zvezek za matematiko**: naslov, datum, vsebino in čas, ki ste ga porabili za delo.

Ob koncu dela vsak dan naredite samovrednotenje - sami pri sebi odgovorite na vprašanja: Sem se danes naučil kaj novega? Bi se o vsebini lahko pogovarjal s sošolcem? Sem imel pri reševanju nalog težave? Je bil obseg dela prevelik? Kako se počutim? …

 Če se bo pri delu pojavila kakršnakoli težava, vprašanje, ali boste nad vsebino in delom navdušeni ali boste imeli kakšno idejo in predlog ali pa tudi kakšno matematično zanimivost, ki bi jo želeli deliti z drugimi …. vam bova na voljo obe učiteljici matematike na naslednjih elektronskih naslovih:

marta.silak@os-dornava.si

klavdija.majcen@guest.arnes.si

Veseli bova vsakega vašega kontakta, saj vas bova zagotovo pogrešali, pa tudi povratna informacija, kako vam gre in če ste zdravi, nama bo veliko pomenila.

Ker smo učitelji, starši in učenci pogosto mnenja, da je med šolskim letom pri matematiki premalo časa za utrjevanje znanja, je zagotovo sedaj možnost, da nekaj več časa namenimo tudi utrjevanju znanja.

Rešujete lahko naloge po vašem izboru: tiste, ki so vam zanimive ali tiste, ki so vam izziv, pa mogoče tudi kakšen trši oreh. Naloge v prvi vrsti najdete v učbeniku, ki ga uporabljamo pri pouku: prelistajte nazaj (ali si učbenik odprite na spletu, kjer je **založba irokus** dala v prosto uporabo vse njihove učbenike in delovne zvezke), izberite kakšno nalogo in jo rešite.

Za popestritev dela lahko uporabite tudi naslednje povezave:

 <https://eucbeniki.sio.si/> učbeniki v elektronski obliki: razlaga vsebin in interaktivne naloge

<https://www.thatquiz.org/sl/> naloge iz različnih področij matematike v obliki kviza

<https://www.ucimse.com/>  brezplačna registracija in zanimive naloge

<https://interaktivne-vaje.si/02_osnova/predmeti_meni/matematika_meni_6_9.html>  naloge v obliki kviza

Utrjujete lahko tudi spretnost računanja in pri tem uporabite [Hitro in zanesljivo računanje](http://sl.lefo.net/).

Za učence 6. in 9. razreda je lahko aktualno tudi **nacionalno preverjanje znanja**. Ker vse vsebine, ki jih zajema NPZ še nismo obravnavali, nekaterih nalog mogoče ne boste znali rešiti, kar vam lahko predstavlja dodatni izziv ali pa nalogo preprosto preskočite. Te naloge lahko rešujete tudi učenci 7. in 8. razreda.

<https://www.ric.si/preverjanje_znanja>

Nekateri bi mogoče želeli reševati tudi naloge Matematični kenguru. Naloge lahko najdete na DMFA, vendar so plačljive. Prost dostop je zaenkrat samo do nalog za leto 2019 na povezavi:

<https://www.dmfa.si/Tekmovanja/Kenguru/SpletnoTekmovanje.aspx>

Na spletni strani OŠ Frankolovo (matematika in logika) najdete naloge za kar nekaj let nazaj (v nasprotju s pravili, ki so zapisane na spletni strani DMFA).

Ker ste pri uporabi računalniške tehnologije zelo spretni, sem prepričana, da večjih težav ne bo (če bo, pa sporočite).

Za začetek bo najbrž dovolj informacij.

V ponedeljek, 23.3.2020 torej uradno začnemo.

Bodite in ostanite ZDRAVI.

 Učiteljici matematike: Marta Šilak in Klavdija Majcen